贈袁州仰山簡長老
作者：許景衡
朝代：宋

paragraphs: 簡師本吾儒，學佛見閫奥。
開心滌塵滓，回首棄巾帽。
飄飄秋雲意，凛凛霜柏操。
魚鼓屢陪衆，林壑常寄傲。
十年棲仰山，終日勤勸導。
欲酌清泠泉，爲爾沃炎燥。
欲揮智慧劍，戒爾逞貪暴。
迷途自多梗，法岸豈易到。
惟知務引抜，仰不愧覆幬。
幽明雖難詰，善否疑有報。
巖間湧寶塔，兹事誰爲造。
琢削寧須班，挽拽誰困奡。
一方競奔走，萬口盡諠噪。
守臣獻異狀，天子錫嘉號。
鎮壓等衡嶽，扶持壯大寶。
師乎良有得，叟也無復道。